VYKONÁVACIE NARIADENIE KOMISIE (EÚ) 2022/2330

z 28. novembra 2022,

ktorým sa v súlade s nariadením Európskeho parlamentu a Rady (EÚ) č. 528/2012 udeľuje autorizácia Únie pre samostatný biocídny výrobok „Christiansen LD Bednet“

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 44 ods. 5 prvý pododsek,

keďže:

(1) Spoločnosť Christiansen SARL predložila 3. júna 2016 v súlade s článkom 43 ods. 1 nariadenia (EÚ) č. 528/2012 Európskej chemickej agentúre (ďalej len „agentúra“) žiadosť o autorizáciu Únie pre samostatný biocídny výrobok s názvom „Christiansen LD Bednet“, ktorý patrí medzi výrobky typu 18 opísané v prílohe V k uvedenému nariadeniu, a poskytla písomné potvrdenie o ochote príslušného orgánu Dánska túto žiadosť vyhodnotiť. Žiadosť bola zaregistrovaná v registri pre biocídne výrobky pod číslom BC-GK024706-40.

(2) „Christiansen LD Bednet“ obsahuje permetrín ako účinnú látku, ktorá je zaradená do zoznamu schválených účinných látok Únie podľa článku 9 ods. 2 nariadenia (EÚ) č. 528/2012 pre výrobky typu 18.

(3) Hodnotiaci príslušný orgán predložil 7. decembra 2020 v súlade s článkom 44 ods. 1 nariadenia (EÚ) č. 528/2012 agentúre hodnotiacu správu a závery svojho hodnotenia.

(4) Agentúra predložila Komisii 5. júla 2021 stanovisko (2), návrh zhrnutia charakteristík biocídneho výrobku (SPC) „Christiansen LD Bednet“ a záverečnú hodnotiacu správu o tomto samostatnom biocídnom výrobku v súlade s článkom 44 ods. 3 nariadenia (EÚ) č. 528/2012.

(5) Agentúra vo svojom stanovisku dospela k záveru, že „Christiansen LD Bednet“ je samostatný biocídny výrobok v zmysle článku 3 ods. 1 písm. r) nariadenia (EÚ) č. 528/2012, pre ktorý možno udeliť autorizáciu Únie podľa článku 42 ods. 1 nariadenia (EÚ) č. 528/2012, a že pri súlade s návrhom zhrnutia charakteristík biocídneho výrobku spĺňa podmienky uvedené v článku 19 ods. 1 uvedeného nariadenia.

(6) Agentúra predložila Komisii 22. júla 2021 návrh zhrnutia charakteristík biocídneho výrobku vo všetkých úradných jazykoch Únie v súlade s článkom 44 ods. 4 nariadenia (EÚ) č. 528/2012.

(7) Z dôvodu zistených rizík pre sladké vody a sedimentárne zložky agentúra odporúča povoliť výrobok len na použitie v interiéri spolu s opatreniami na zmiernenie rizika na ochranu životného prostredia. Týmito opatreniami sa zabezpečuje, že výrobok nebude mať žiadny vplyv na životné prostredie.

(8) Výbor pre biocídne výrobky 12. októbra 2021 zmenil správu hodnotiaceho príslušného orgánu o účinnej látke permetrín s cieľom uplatňovať závery svojej pracovnej skupiny pre životné prostredie, pokiaľ ide o perzistenciu uvedenej látky.

(9) Keďže permetrín ešte nebol formálne identifikovaný ako látka, ktorá sa má nahradiť v súlade s článkom 10 ods. 5 nariadenia (EÚ) č. 528/2012, nevyžaduje sa vykonanie porovnávacieho posúdenia podľa článku 23 uvedeného nariadenia a autorizácia výrobku sa môže udeliť na obdobie najviac 10 rokov. Žiadne ďalšie opatrenia na zmiernenie rizika, aby sa zohľadnila perzistencia permetrínu, sa nepovažovali za potrebné.

(10) Komisia súhlasí so stanoviskom agentúry, a preto sa domnieva, že je vhodné udeliť autorizáciu Únie pre „Christiansen LD Bednet“.

(11) Komisia sa takisto domnieva, že keďže posúdenie expozície pre ľudské zdravie a životné prostredie sa vykonalo na základe maximálnej veľkosti biocídneho výrobku, podmienky autorizácie by mali zahŕňať skutočnosť, že na trhu by sa nemal sprístupňovať väčší biocídny výrobok.

(12) Opatrenia stanovené v tomto nariadení sú v súlade so stanoviskom Stáleho výboru pre biocídne výrobky,

PRIJALA TOTO NARIADENIE:

Článok 1 Spoločnosti Christiansen SARL sa udeľuje autorizácia Únie s autorizačným číslom EU-0026815-0000 na sprístupnenie samostatného biocídneho výrobku „Christiansen LD Bednet“ na trhu a jeho používanie za podmienok uvedených v prílohe I a v súlade so zhrnutím charakteristík biocídneho výrobku stanoveným v prílohe II. Autorizácia Únie je platná od 19. decembra 2022 do 30. novembra 2032.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 28. novembra 2022 Za Komisiu predsedníčka Ursula VON DER LEYEN

(1) Ú. v. EÚ L 167, 27.6.2012, s. 1.

(2) ECHA opinion of 18 June 2021 on the Union authorisation of the biocidal product “Christiansen LD Bednet” (ECHA/BPC/285/2021) [Stanovisko agentúry ECHA z 18. júna 2021 k autorizácii Únie pre biocídny výrobok „Christiansen LD Bednet“ (ECHA/BPC/285/2021)], https://echa.europa.eu/it/opinions-on-union-authorisation.